මිහින්තලය ප්‍රදේශයේ කාන්තාවක් රවටා ඇය සහ ඇගේ දරුවන් පස්දෙනා සතුව තිබු රුපියල් ලක්ෂ පහක රන් ආභරණ වංචා කර ඇගේ මිනිබිරියකද රැගෙන පළා ගොස් සිටි තරුණ කට්ටඩියකු අනුරාධපුර මුලස්ථාන පොලීසියේ විශේෂ අපරාධ විමර්ශන අංශය මගින්පසුගියදා අත්අඩංගුවට ගෙන ඇත.මිහින්තලය පොලිස් වසමේ පදිංචි කාන්තාවක් කළ පැමිණිල්ලකට අනුව විමර්ශන සිදුකර මිහින්තලය බෝගහයාය ප්‍රදේශයේ පදිංචි 22 හැවිරිදි කට්ටඩියා විශේෂ අපරාධ විමර්ශන අංශය මගින් අත්අඩංගුවට ගෙන ඇති අතර ඔහු විසින් වංචා කළ බව කියන රුපියල් ලක්ෂ 5ක් පමණ වටිනා රන්ආභරණ විශාල ප්‍රමාණයක්ද උකස් බඩු ගන්නා ස්ථානයක උකස් කර තිබියදී සොයාගෙන ඇත.සැකකාර කට්ටඩියා, මීට මාස 10කට පෙර හිතවතකු මගින් පැමිණිලිකාරිය හදුනාගෙන ඇති අතර පැමිණිලිකාරියගේ තුන්වන දියණියගේ සුවනොවෙනා හිසරදයක් මොහු විසින් සුවපත් කර ඇති බවද පොලීසිය පවසයි.මේ තරුණියට වසර ගණනාවක සිට තදබල හිසරදයක් තිබී ඇති බවත් වෛද්‍යවරුන්ගෙන් කොතරම් ප්‍රතිකාර ලබා ගත්තත් එය සුව නොවුනු අවස්ථාවේදී මේ කට්ටඩියාගෙන් පිහිට ලබාගෙන ඇති බවත් මොහු නිවසේ යාගයක් පවත්වා ඉඩමේ වළලා තිබු තඹ පත්‍රයක ලියු කොඩිවිනයක් ගොඩ දමා ඇති බවද පොලීසිය පවසයි.යාගයෙන් අනතුරුව නිවැසියන්ට රන් ආභරණ පැලඳගෙන සිටියදී ශරීරය ඉදිමී කසන රෝගයක් වැළදීම නිසා ඊටද ප්‍රතිකර්මයක් සිදුකරන ලෙස ඔවුන් කට්ටඩියාගෙන් ඉල්ලා ඇති අවස්ථාවේ නිවැසියන් පැළද සිටි සියලු රත්ත්‍රං බඩු ගලවා රැගෙන ගොස් ජීවම් කළ යුතු බව පවසා ඇත.කරාඹු ජෝඩු6ක් , කරමාල6ක්, මුදු 20ක් , වළලු 2ක් , පන්චායුධ4 ක්, ඇතුළු රන් ආභරණ තොගයක් ජීවම් කිරීම සඳහා කට්ටඩියාට ලබා දී ඇත.